Kaiser Ede biztosan nem áll biztonsági őrnek
18 év után hétfőn szabadult.
„Kicsivel több volt, mint ami jólesett” – ezt mondta a Blikk tudósítása szerint Kaiser Ede, aki 18 év után hétfőn hagyhatta el a Kozma utcai börtönt. Kaiser Edét először jogerősen életfogytiglani fegyházra ítélték a móri mészárlásért, majd felmentettek, ám egyéb, sorozatos fegyveres rablásaiért így is 18 év fegyházat kapott. A büntetését az utolsó napig kitöltötte.

A Blikk úgy tudja, a férfi első útja szüleihez vezetett, ahol a kedvenc ételével várták ebédre. A lap szerint a szülők rendszeresen látogatták a börtönben.

Kaiser Ede ügyvédje azt mondta, a védence nagyon szeretne minél hamarabb munkát találni, de csakis olyat, ahol esélye sincs, hogy bárkivel konfliktusba keveredjen. Így aztán biztonsági őr biztosan nem lesz. Az ügyvéd hozzátette: Kaiser a járvány miatt nem tudott leérettségizni, de ezt pótolni fogja.

A móri bankfiókban 2002 májusában nyolc ember életébe kerülő fegyveres bankrablást követően két hónappal fogták el Kaiser Edét és Hajdú Lászlót, miután egy volt bűntársuk ellenük vallott. A vallomás szerint Kaiser feladata volt, hogy a bank ajtajából küldje el az érkezőket, amíg a rablás tart. 2004-ben ezért tényleges életfogytigalnra ítélték, amit másodfokon is helybenhagyott a bíróság.

2007-ben azonban egy másik eset, a veszprémi postagyilkosság kapcsán kiderült, hogy  valójában annak az elkövetője, Nagy László a felelős a móri mészárlásért is: Nagy feltáró vallomást tett. Miután kiderült, hogy Kaiser Ede nem vett részt egyáltalán a móri bankrablásban, a Fővárosi Bíróság 2009-ben a móri ügyért felmentette, de Kaisernek egyéb bűntettei miatt 2020-ig börtönben kellett maradnia.
Kaiser Ede